Eva Kjer Hansen (V), 2025-02-21:
Tak, formand.
Endelig får vi justeret på 50 år gamle regler, og endelig bliver de gjort tidssvarende, og derfor er der stor ros til ministeren for det meget omfattende arbejde, det har været at få de her tre lovforslag på plads.
For mig er det supervigtigt, at vi nu får gjort op med det, som jeg vil kalde et meget formynderisk system, altså at muligheden for at få en abort har været der, men at man efter den 12. uge har skullet spørge venligt om lov hos et nævn, der så har skullet bestemme over familien og over kvindens mulighed for at gennemføre aborten.
Det synes jeg er uholdbart, og jeg kan kun ærgre mig over, at jeg f.eks. ikke selv tidligere har været opmærksom på, hvordan det var.
Jeg kiggede ind i tallene og kunne se, at 4 pct. af dem, der ansøger om senabort, fik afslag i Abortankenævnet i Region Hovedstaden, mens 13 pct. fik afslag i Nordjylland.
Så samtidig med at man pænt skulle spørge om lov, har der altså også været en stor forskelsbehandling af de kvinder, der stod i den situation, hvor de skulle spørge om lov til at få foretaget en abort.
Så jeg er rigtig, rigtig glad for, at vi får gjort op med det meget formynderiske system og nu får ét samlet nationalt abortnævn, som skal tage stilling, og jeg har med glæde noteret mig, at ministeren har lagt stor vægt på fagligheden i nævnet, sådan at man sikrer, at det bliver en respektfuld afgørelse, der bliver truffet.
Jeg kan også kigge tilbage og her være misundelig på vores svenske kollegaer, der jo allerede i 1996 fik ændret reglerne i forhold til ugetiderne til de 18 uger, hvilket vi jo gør med lovforslaget i dag.
Kigger vi ind i tallene fra Sverige, kan vi jo se, at det ikke skabte nogen forandring i forhold til omfanget af aborter.
Statistikkerne viser, at det stort set var det samme.
Derfor er der også god grund til, at vi flytter grænsen fra den 12. til den 18. uge, når der nu sundhedsfagligt ikke er begrundelser for ikke at gøre det.
Jeg synes, at vi med valget af 18 uger har fundet en fin balance i forhold til levedygtighedskriteriet, som jo på nuværende tidspunkt er på 22. uge.
Så jeg synes, vi har fundet den rigtige balance i forhold til at finde det rigtige tidspunkt.
Endelig vil jeg fremhæve, at vi også giver bedre mulighed for de 15-18 årige, i forhold til at de ikke skal være afhængige af forældrenes samtykke til at få foretaget en abort i situationen omkring en uønsket graviditet.
Også her synes jeg, det er vigtigt at sige, at det aldrig må være en andens beslutning, om man skal blive mor som et ungt menneske.
Så også her synes jeg, der sker en rigtig justering, i forhold til hvornår man kan modtage behandling, og hvornår man er over den seksuelle lavalder.
Her skal man så også have friheden til selv at kunne træffe en afgørelse om, hvorvidt man skal have foretaget en abort.
Så samlet set er det her tre rigtig gode lovforslag, der sørger for, at vi indretter reglerne, så de er nutidige og respekterer kvinden og også den samlede familie, der jo, som det også er fremgået tidligere i debatten, kan være et meget, meget vanskeligt sted i forhold til at drage konsekvenserne af den situation, man er havnet i, og af de svar, man har fået på de diagnostiske undersøgelser.